หุ้น IPO ปี 59 สุดหรู! โชว์มูลค่าระดมทุน 5.28 หมื่นลบ.
หุ้น IPO ปี 59 สุดหรู! โชว์มูลค่าระดมทุน 5.28 หมื่นลบ. 
30 ธ.ค. 2559

“ข่าวหุ้นธุรกิจออนไลน์” ได้ทำการสำรวจหุ้น IPO ที่เข้าซื้อขายในตลาดหลักทรัพย์แห่งประเทศไทยในปี 59 พบว่า มีจำนวนทั้งหมด 27 หลักทรัพย์ โดยแบ่งเป็นหุ้น IPO ที่เทรดในตลาดหลักทรัพย์แห่งประเทศไทย (SET) จำนวน 10 หลักทรัพย์ ด้านทรัสต์เพื่อการลงทุนในอสังหาริมทรัพย์ จำนวน 4 หลักทรัพย์ และตลาดหลักทรัพย์ เอ็ม เอ ไอ (mai) จำนวน 13 หลักทรัพย์ ทั้งนี้มีมูลค่าการระดมทุนอยู่ที่ 5.28 หมื่นล้านบาท ขณะที่มูลค่าหลักทรัพย์ ณ ราคา IPO อยู่ที่ 1.58 แสนล้านบาท
นอกจากนี้ ยังพบว่าจำนวนหุ้น IPO ที่เข้าซื้อขายใน SET และ mai น้อยกว่าปี 2558 ถึง 14 หลักทรัพย์ รวมทั้งมูลค่าการระดมทุนและมูลค่าหลักทรัพย์ ณ ราคา IPO ยังปรับตัวลดลงตามไปด้วย โดยในปี 2558 มีจำนวนหุ้น IPO จำนวนทั้งหมด 41 หลักทรัพย์ ซึ่งมูลค่าการระดมทุนอยู่ที่ 1.30 แสนล้านบาท ขณะที่มูลค่าหลักทรัพย์ ณ ราคา IPO อยู่ที่ 2.89 แสนล้านบาท ทั้งนี้สาเหตุที่ทำให้ในปี 2559 มีจำนวนหุ้น IPO ลดลงอาจเป็นเพราะภาวะตลาดไม่เอื้ออำนวย โดยเฉพาะในช่วงปลายปีที่ตลาดมีความผันผวนสูงจากปัจจัยกดดันต่างๆ ทั้งในประเทศและภายนอกประเทศ
 
ขณะที่ก่อนหน้านี้ นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) คาดว่า ในปี 2559 มูลค่าหลักทรัพย์ IPO จะอยู่ที่ 155,605 ล้านบาท และประมาณการในปี 60 จะอยู่ที่ 2.80 แสนล้านบาท
ทั้งนี้จะเห็นได้ว่ามูลค่าหลักทรัพย์ IPO ในปีนี้ปรับตัวขึ้นทะลุเป้าหมายที่ตลท.คาดการณ์ไว้ จึงเป็นที่น่าจับต่อมองว่าในปี 2560 มูลค่าหลักทรัพย์ IPO จึงมีแนวโน้มในการปรับตัวขึ้นแตะ 2.80 แสนล้านบาทตามที่ ตลท.คาดการณ์ไว้ได้เช่นกัน
 
สำหรับรายละเอียดของการระดมทุนในการเข้าซื้อขายในตลาดหุ้นหลักหรือ SET ในปี 2559 มีจำนวน 14 ราย และมีมูลค่าระดมทุนรวม 2.67 หมื่นล้านบาท มูลค่าหลักทรัพย์ IPO รวม 1.14 แสนล้านบาท โดยมีบริษัทที่ระดมทุนมากที่สุดคือ บริษัท บ้านปู เพาเวอร์ จำกัด (มหาชน) หรือ BPP ผู้ประกอบธุรกิจการลงทุนในบริษัทอื่นที่ประกอบธุรกิจหลักด้านการผลิตและจำหน่ายไฟฟ้า ซึ่งเป็นบริษัทในเครือบริษัท บ้านปู จำกัด (มหาชน) หรือ BANPU มีมูลค่าระดมทุน 1.36 หมื่นล้านบาท มูลค่าหลักทรัพย์ IPO อยู่ที่ 6.40 หมื่นล้านบาท
ด้านบริษัทที่ระดมทุนน้อยที่สุดคือ บริษัท ออลล่า จำกัด (มหาชน) หรือ ALLA ผู้ผลิตและจำหน่าย และติดตั้งอุปกรณ์ขนถ่ายวัสดุที่ใช้ในโรงงานอุตสาหกรรม มีมูลค่าระดมทุน 432 ล้านบาทมูลค่าหลักทรัพย์ IPO อยู่ที่ 1.73 พันล้านบาท
ส่วนตลาดหุ้น mai มีหุ้นเข้าระดมทุนจำนวน 13 หลักทรัพย์ และมีมูลค่าระดมทุนรวม 5.91 พันล้านบาท มูลค่าหลักทรัพย์ IPO รวม 2.19 หมื่นล้านบาท โดยหุ้นที่ระดมทุนสูงที่สุดคือ บริษัทบริษัท อาม่า มารีน จำกัด (มหาชน) หรือ AMA ผู้ดำเนินธุรกิจขนส่งสินค้าเหลวทางเรือในต่างประเทศและขนส่งสินค้าเหลวทางรถในประเทศมีมูลค่าระดมทุน 1.08 พันล้านบาท มูลค่าหลักทรัพย์ IPO อยู่ที่ 4.31 พันล้านบาท
ด้านบริษัทที่ระดมทุนน้อยที่สุดคือ บริษัท เน็ตเบย์ จำกัด (มหาชน) หรือ NETBAY ผู้นำการพัฒนาผลิตภัณฑ์ซอฟท์แวร์และบริการด้าน e-Logistic ครบวงจรมีมูลค่าระดมทุน 160 ล้านบาท มูลค่าหลักทรัพย์ IPO อยู่ที่ 800 ล้านบาท
ส่วนกองทรัสต์เพื่ออสังหาริมทรัพย์ หรือ REITs เข้าระดมทุนจำนวน 4 กอง และมีมูลค่าระดมทุนรวม 2.17 หมื่นล้านบาท มูลค่าหลักทรัพย์ IPO รวม 2.23 หมื่นล้านบาท
 
ตารางแสดงข้อมูลหุ้นที่ถูกเสนอขายให้กับประชาชนทั่วไปในครั้งแรกก่อนซื้อขายในตลาดหลักทรัพย์ประจำปี 2559
หมายเหตุ
1. “มูลค่าหลักทรัพย์” เป็นข้อมูล ณ วันที่บริษัทจดทะเบียนในตลาดทรัพย์
2. “มูลค่าระดมทุน” คำนวณจากหุ้นทั้งหมดที่ขายให้กับประชาชนทั่วไป (หุ้นเพิ่มทุน และหุ้นจัดสรรส่วนเกิน) และการเสนอขายตามโครงการ ESOP